Digitaal-analoogmuundur
Digitaal-analoogmuundur (inglise keeles digital-analog converter, lühendina DAC) on elektroonikas seade, mis muundab digitaalsignaali analoogsignaaliks. Informatsiooni on digitaalkujul lihtne töödelda, säilitada ja edastada , kuid inimese meeled ja analoogsed täiturid ei suuda lugeda digitaalset informatsiooni ilma analoogseks muundamiseta. Digitaal-analoogmuunduri levinuim kasutusala on audiosignaalide saamine digitaalsest informatsioonist muusikamängijates. Digitaalne videosignaal muundatakse analoogsignaalideks ka televiisorites ja nutitelefonides, mängukonsoolides ning arvutikuvarites. Digitaal-analoogmuundurid valmistatakse integraallülitusena (kiibilna), et neid oleks elektroonikaseadmetes hõlbus kasutada. Digitaal-analoogmuundureid on mitmesuguse riistvaralise ülesehitusega vastavalt kasutusotstarbele. Digitaal-analoogmuundurile vastupidist operatsiooni teostab analoog-digitaalmuundur, mis muundab analoogsignaali digitaalsignaaliks.